龜山寺詩
作者：趙鼎
朝代：宋

paragraphs: 夕照銜半壁，煙霏淡横練。
呼風掛帆席，晚著淮東岸。
波流蕩伏龜，山脚插秋漢。
白塔欻飛動，紺宇鎖華煥。
小閣候潮平，微徑依山轉。
雲林杳靄間，歷歷皆奇觀。
十年客京洛，每抱轅駒歎。
何意頓蕭然，朝來舟出汴。
眼界霄壤分，骨相仙凡換。
鱸從秋後肥，米到淮南賤。
幸脫兵火餘，苦爲塵網絆。
滄海寄餘齡，去此不難辦。
招邀謫仙人，騎鯨遊汗漫。